Lévai György – Ivanics Tibor

Az újkori olimpiák története

VII.

Az olimpiai játékok története

2000–2008

KOSSUTH KIADÓ

Tartalom

Bevezető

Olümpiától a megvalósulásig

Az olimpiai játékok története (2000–2008)

XXVII. NYÁRI OLIMPIAI JÁTÉKOK

EREDMÉNYEK

XXVIII. NYÁRI OLIMPIAI JÁTÉKOK

EREDMÉNYEK

XXIX. NYÁRI OLIMPIAI JÁTÉKOK

EREDMÉNYEK

Rövidítések

Az olimpiai játékok története (2000–2008)

XXVII. NYÁRI OLIMPIAI JÁTÉKOK

S Y D N E Y

2000. szeptember 16. – október 1.

Öt város szállt versenybe az évezred utolsó olimpiájának megrendezéséért – Berlin, Isztambul, Manchester, Peking és Sydney –, mindegyik komoly eséllyel. A siker, vagyis a rendezés joga Sydney városáé lett. A NOB döntése azt is jelentette, hogy 44 év után – ekkor Melbourne rendezte – ismét Ausztráliában gyűlhettek össze a világ legjobb sportolói.

Az elmúlt olimpiákhoz hasonlóan, a résztvevő nemzetek és ezzel párhuzamosan a versenyzők száma is növekedett. Ezen az olimpián szinte a NOB összes tagállama részt vett: 199 nemzet és több mint 11 ezer versenyző – 6839 férfi és 4245 nő – küzdött meg 29 sportág 300 versenyszámában az érmekért és helyezésekért.

A 29 sportág közül kettő – taekwondo és triatlon – ez alkalommal debütált az ötkarikás játékokon. Az előző olimpiához viszonyítva jobb szervezés mellett, igazán kellemes körülmények között zajlottak a versenyek. Szerencsére ezt az olimpiát nem befolyásolták a nemzetközi politikai viszonyok, amelyek esetleg megakadályozták volna egy nemzet indulását. A két Korea sportolói egy zászló alatt vonultak fel – bizonyítva a sport erejét.

Az játékok színvonalát az is jelzi, hogy több sportágban csupán századmásodpercek, illetve századpontok döntöttek a legjobb helyezések sorsáról.

Az atlétika főként amerikai sikerekben volt gazdag, azonban 110 méteres gátfutásban a kubai Garcia diadalmaskodott. A lengyel Korzeniowskinak pedig sikerült az a ritka bravúr, hogy a gyalogló számokat egy nemzetbeli versenyző nyerje.

A férfiak rúdugrásánál olyan szoros volt a végső sorrend – négyen is átugrották az 590 centiméteres magasságot –, hogy győzelem a kísérletezések számától függött, így végül az amerikai Hysong győzött.

A nőknél az amerikai Marion Jones kápráztatta el a világot: öt számban indult, és mindegyikben szerzett érmet, közülük hármat a legnemesebb fémből. Érmeit később a NOB doppingolás miatt visszavette.

Nagy érdeklődés kísérte a birkózást: sikerül-e az újabb bravúr Alekszandr Karelinnak, az orosz nehézsúlyú óriásnak, megszerzi-e negyedik aranyérmét? Nem sikerült, de ez is csak egy ponton múlott…

Ökölvívásban egy újabb kubai, Savon került a rekorderek listájára. A magyar Papp László, valamint Savon honfitársa, Stevenson után ő lett a harmadik, akinek három egymást követő olimpián aranyérmet akasztottak a nyakába.